**ТЕХНИЧКА СПЕЦИФИКАЦИЈА**

**ЈН број 107/21**

Предмет јавне набавке је набавка радова – **Изградња водоводне мреже од Бул. Јаше Томића ка објекту Aутобуске станице**.

1. **Опис радова:**

Радове на изградњи водоводне мреже од Булевара Јаше Томића ка објекту Aутобуске станице и то дела водоводне мреже (санитарне и хидрантске) и новог водоводног прикључка у комплексу Аутобуске станице на Бул. Јаше Томића бр. 6. у Новом Саду, на к.п. 4967/9 К.О. Нови Сад 1 извршити на основу Елабората за потребе измештања водоводног прикључка – Пројекат хидротехничких инсталација број ВиК-19/2021. од 11.2021. године, који је израдио ПРОЈЕКТНИ БИРО „Pyramid ING“, Јована Суботића бр. 21, Нови Сад.

* 1. **ПОСТОЈЕЋЕ СТАЊЕ**

У оквиру комплекса Аутобуске станице постоје изграђене следеће врсте хидротехничких инсталација: водоводна мрежа, хидрантска мрежа и фекална канализациона мрежа.

Све наведене хидротехничке инсталације су у функцији.

Водоводна мрежа се користи за санитарне потребе, као пијаћа вода, и за снабдевање хидрантске мреже.

Водоводна мрежа у надлежности ЈКП „Водовод и канализација“ Нови Сад је изведена од азбест цементног цевовода пречника ДН100. Траса ове водоводне мреже иде испод полазних перона и паркиралишта за међуградске аутобусе. Ова водоводна мрежа подложна је хаваријама, што проузрокује застој у међумесном аутобуском саобраћају.

Због горе наведеног потребно је променити место прикључења хидрантске и водоводне мреже на градску водоводну мрежу, како водоводне цеви не би пролазиле испод зоне аутобуског саобраћаја.

* 1. **НОВОПРОЈЕКТОВАНО СТАЊЕ**

Предвиђено је раздвајање мерења санитарне (водомер DN40) и воде за спољашњу и унутрашњу хидрантску мрежу (водомер DN100).

Наведени водомери су са потребном водоводном арматуром (хватач нечистоће, улазни и излазни затварачи, редукције и сл.) смештени у водомерно окно унутрашњих димензија 2.4 x 1.5 x 2.15 m, са зидовима и плочама од армираног бетона дебљине 20 cm.

Улаз у водомерни шахт, који је смештен у зеленој површини, је обезбеђен кроз ревизиони отвор на горњој плочи са LG поклопцем, од нодуларног лива, за класу саобраћајног оптерећења А15, светлог отвора Ø600 mm. Од водомерног окна санитарна вода се до објекта доводи HDPE доводним водом ø110 (спољни пречник), класе SDR-17 (С-8), PN10, за радне притиске до 10 бара.

Елаборатом је предвиђено преспајање новопројектованог водоводног шахта са постојећом хидрантском мрежом и блиндирање постојеће водоводне мреже у зони полазних перона.

Планирана је изградња одговарајуће трасе HDPE PN10 Ø110 и HDPE PN10 Ø50, којима би се спојио планирани водомерни шахт са постојећом водоводном мрежом Aутобуске станице.

1. **Обавезе понуђача и Наручиоца:**
   1. **Понуђач је дужан да**:

* радове изводи на начин одређен уговором o јавној набавци, прописима и правилима струке, техничким нормативима и српским стандардима;
* утврди материјал, уређаје и техничку опрему, који одговарају српским техничким условима, или еквивалентним стандардима и другим техничким прописима;
* врши квалитативно и квантитативно складиштење материјала;
* преузима сву одговорност за примљен и складиштен материјал;
* квалитет радова, материјала и уређаја који могу утицати на стабилност и сигурност објекта и квалитет целокупног објекта, односно радова, документује обрађеним резултатима испитивања или исправама издатим у складу са законом или прописима о техничким нормативима и српским стандардима или испитивањима предвиђеним у техничкој документацији;
* изводи радове према пројектној документацији, у складу са прописима, стандардима, укључујући стандарде приступачности, техничким нормативима и стандарду квалитета који важе за поједине врсте радова, инсталације и опреме;
* организује градилиште на начин којим ће обезбедити приступ локацији, обезбеђење несметаног одвијања саобраћаја, заштиту околине за време трајања грађења;
* да обезбеди безбедност свих лица на градилишту, као и одговарајуће чување и обезбеђење градилишта, као и складишта материјала и слично, тако да се Наручилац ослобађа свих одговорности према државним органима и трећим лицима, што се тиче безбедности, прописа о заштити животне средине и радно-правних прописа за време укупног трајања извођења радова до предаје радова Наручиоцу;
* обезбеди превентивне мере зе безбедан и здрав рад, у складу са законом;
* да писмено упозори Наручиоца о наступању непредвиђених околности које су од утицаја на извођење радова и примену техничке документације (промена техничких прописа, стандарда и норми квалитета после извршене техничке контроле и слично);
* обезбеђује сигурност објекта и лица која се налазе на градилишту;
* обезбеђује доказ о квалитету извршених радова, односно уграђеног материјала, инсталације и опреме;
* обезбеђује објекат и околину у случају прекида радова;
* по завршетку радова повуче са градилишта раднике, уклони опрему, средства за рад и привремене објекте које је користио у току рада и очисти градилиште и објекат и
* изврши све друге обавезе наведене у спецификацији Наручиоца.

Понуђач је одговоран и обавезан за спровођење мера заштите од пожара и заштите на раду приликом извођења радова предвиђених уговором о јавној набавци, а у складу са Законом и то за све време припреме и извођења радова. Понуђач се такође обавезује да ће у случајевима ванредних догађаја који буду проузроковали оштећења на инфраструктури и опреми из делокруга радова по уговору о јавној набавци, а која директно утичу на безбедност људи – грађана, иста хитно отклонити о свом трошку и о истима одмах обавестити Наручиоца.

Понуђач је дужан да о завршетку радова, који су предмет ове јавне набвке, обавештава Наручиоца најмање три дана пре завршетка радова.

Примопредаја радова се врши комисијски најкасније у року од седам дана од завршетка радова. Коначни обрачун радова се врши најкасније у року од 10 дана од завршетка радова.

Комисију за примопредају радова и коначни обрачун чине три представника Наручиоца. Комисија сачињава записник о примопредаји радова. Понуђач је дужан да приликом примопредаје радова преда Наручиоцу атесте за уграђене материјале и опрему.

Ако се од стране Наручиоца утврди да радови имају недостатке у квалитету и грешке, понуђач је дужан да приступи отклањању тих недостатака у року од два дана, те да исте отклони у примереном року.

Ако Наручилац, због закашњења у извођењу или предаји изведених радова, као и неиспуњавања обавеза понуђача из уговора о јавној набавци, претрпи штету која је већа од износа уговорне казне, може захтевати накнаду штете, односно поред уговорне казне и разлику до пуног износа претрпљене штете.

Квалитет материјала и рада мора одговарати одговарајућим техничким прописима, стандардима и нормама у грађевинарству. Сва доказивања квалитета уграђеног материјала (атести, прописана мерења и лабораторијска испитивања, пробе на градилишту и пробна оптерећења у случају када прописи то захтевају), а која су прописана одговарајућим техничким прописима падају на терет понуђача и не плаћају се посебно. За укупан уграђени материјал понуђач мора да достави Наручиоцу сертификате квалитета и атесте који се захтевају по важећим прописима и мерама за објекте те врсте. Понуђач је одговоран уколико употреби материјал који не одговара траженом квалитету.

Уколико се у техничкој документацији у означавању добара или радова одређене производње, извора или градње наводи одређени робни знак, патент, тип или произвођач, понуђач може понудити и другу врсту, истих или бољих техничких карактеристика.

Уколико се током извођења уговорених радова појави потреба за извођењем вишка радова, понуђач је дужан да о томе одмах, писаним путем, обавести Наручиоца. Понуђач није овлашћен да мења обим уговорених радова односно да изведе вишак радова без писане сагласности Наручиоца.

Уколико се у току изградње појаве вишкови и мањкови радова, који у укупном збиру не прелазе укупно уговорени износ, исплата тих радова извршиће се по понуђеним јединичним ценама. Уколико укупан збир вишкова и мањкова радова прелази укупно уговорени износ, исплата тих радова извршиће се по јединичним ценама из усвојене понуде.

Наручилац задржава право да смањи уговорени обим радова, о чему је дужан да у писаној форми извести понуђача. У случају када се смањи уговорени обим радова на захтев Наручиоца, плаћање изведених радова извршиће се сразмерно њиховом обиму.

Наручилац може, у складу са чланом 160. став 1. тачка 2. ЗЈН, током трајања уговора о јавној набавци, повећати обим предмета набавке, с тим да се вредност уговора може повећати максимално до 15 % од укупне вредности првобитно закљученог уговора о јавној набавци.

У јединичним ценама поред вредности уграђеног материјала и трошкова изведених радова треба да су обухваћени, и не плаћају се посебно, и сви остали трошкови везани за извођење радова по предмеру, а то су:

* + сви припремни и завршни радови (рачунајући и израду разних скица, шема и детаља);
  + сав спољни и унутрашњи транспорт материјала до места уграђивања, осим у случајевима када то предмером није посебно предвиђено;
  + све потребне помоћне скеле за унутрашњи транспорт и разношење материјала до објекта, по објекту и уз објекат;
  + све мере заштите пролазника (ограде, завесе, пешачки тунели);
  + све технолошке и заштитне мере за извођење радова на ниским и високим температурама;
  + свакодневно чишћење радне површине од отпадака и шута са одвозом са градилишта;
  + понуђач је дужан да изведене радове чува и по потреби заштити од атмосферских утицаја до примопредаје објекта и
  + завршно чишћење објекта са чишћењем застакљених површина.

Све фазе радова морају се извршавати координирано уз предузимање мера заштите изведених фаза радова ради заштите од могућих оштећења приликом извођења наредних фаза. Никакви трошкови поправки оштећених, те штемовања или рушења погрешно изведених радова, неће се признавати.

* 1. **Наручилац је дужан да:**
* приликом закључења Уговора, понуђачу преда пројектно-техничку документацију;
  + понуђача уведе у посао као и да му обезбеди несметан прилаз градилишту;
  + врши контролу и проверу квалитета извођења свих врста радова и примену прописа, стандарда и техничких норматива, те контрола количина према предмеру радова;
  + врши проверу да ли постоје докази о квалитету материјала (атести);
  + врши контролу да ли се радови изводе према уговореној динамици;
  + даје упутства понуђачу;
  + сарађује са понуђачем ради обезбеђења технолошких и организационих решења за извођење радова и решавање других питања која се појаве у току извођења радова.

*Напомена: Предмер и предрачун радова дат у Обрасцу структуре цене.*